《送翰林庶吉士许启衷南归》
明代·程敏政

许君青云彦，进学来玉堂。居然五色毫，掉鞅翰墨场。

何缘忽抱恙，荏苒六月强。云有二老亲，鬓发惊沧浪。

恨无千里鹄，载我天南翔。沥恳夜具疏，顿首陈明光。

迩来得赐告，暂返闽中乡。官舟趣行李，禁柳摇初黄。

相别城东门，立语春风长。巍巍紫阳山，渺渺云谷庄。

就中吾与子，共致一瓣香。子行日已远，山川郁相望。

仰止圣谟在，莫遣心田荒。家庆乐无巳，人穷安可忘。

芸窗迟子归，寻源漱其芳。一水绕屋流，双柏凌空苍。

平生四方志，及此歌明良。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。